2023 2 7
LT
Europos Sąjungos oficialusis leidinys
C 47/129 2022 m. liepos 6 d., trečiadienis
78. ragina vyriausybę, bendradarbiaujant su pilietine visuomene, paspartinti savo veiksmus, susijusius su 2022– 2030 m. energetikos strategija, ypač daug dėmesio skiriant tvarios ir įperkamos energijos tiekimui, didesniam energijos vartojimo efektyvumui ir tolesniam energijos šaltinių įvairinimui, laikantis Žaliojo kurso darbotvarkės ir Paryžiaus susitarimo; apgailestauja dėl nuolatinio vėlavimo paskelbti strategiją; 79. pakartoja savo susirūpinimą, kad didžioji dalis Kosovo energijos gaunama iš anglies, ir ragina panaikinti visas reikalavimų neatitinkančias subsidijas anglies gavybai, decentralizuoti energijos gamybą ir pereiti prie atsinaujinančiųjų energijos išteklių; pripažįsta, kad reikia visiškai integruoti šiaurinę Kosovo dalį į šalies sąskaitų pateikimo sistemą; 80. ragina Kosovą reformuoti ir atverti savo energijos rinką, įskaitant mažmeninę elektros energijos rinką, kad vartotojai galėtų rinktis ir būtų išardytas esamas monopolis sektoriuje; palankiai vertina naujos centralizuoto šilumos tiekimo gamyklos Džiakovicoje, finansuojamos ES fondų lėšomis, atidarymą, nes ji yra vienintelė gamykla Kosove, kurioje naudojama biomasė ir kuri, kaip tikimasi, padės toje teritorijoje sumažinti taršą daugiau nei 90 proc.; 81. yra labai susirūpinęs dėl oro kokybės daugumoje Kosovo miestų teritorijų; ypač pabrėžia, kad Kosove pastaraisiais metais viršytos oro teršalų, kurie kelia didelę grėsmę Kosovo piliečių sveikatai, ribos; ragina Kosovą laikytis nacionalinio išmetamųjų teršalų mažinimo plano, atitinkančio Pramoninių išmetamų teršalų direktyvos (9) reikalavimus; 82. pabrėžia, kad reikia užtikrinti sveiką aplinką ir vandens išteklių bei ekosistemų apsaugą, ypač daug dėmesio skiriant upėms, kad būtų galima plėtoti žemės ūkį ir didinti apsirūpinimo maistu ir vandeniu saugumą; palankiai vertina pastangas gerinant vandens baseino valdymo kokybę ir tobulinant su tuo susijusius leidimus; palankiai vertina Kosovo Aukščiausiojo Teismo sprendimą sustabdyti Štrpcės hidroelektrinės vandens leidimą; ragina sustabdyti visus užtvankų projektus saugomose teritorijose, įskaitant būsimas „Natura 2000“ teritorijas („Emerald“); 83. pabrėžia, kad būtina gerinti atliekų tvarkymą, visų pirma atliekų rūšiavimo ir perdirbimo srityse, taip pat reikia nustatyti žiedinės ekonomikos priemones siekiant sumažinti atliekų kiekį; 84. pakartoja savo raginimą įgyvendinti tvaraus viešojo transporto bei judumo politiką ir šalinti ilgalaikius infrastruktūros trūkumus; palankiai vertina geležinkelių modernizavimo planus pasinaudojant Europos rekonstrukcijos ir plėtros banko paskolomis ir ES dotacijomis; 85. palankiai vertina tai, kad patvirtintas Vakarų Balkanų ekonomikos ir investicijų planas, kurio suma siekia 3,2 mlrd. EUR, ir ragina Kosovą veiksmingai juo pasinaudoti; palankiai vertina tai, kad šiuo metu rengiami penki pavyzdiniai energetikos, infrastruktūros ir švaraus vandens bei oro projektai, įskaitant greitkelio „Peace Highway“ Prištinos ir Merdarės atkarpą, ir kad rengiamasi naujoms investicijoms į vandens tiekimą bei nuotekų valymą; 86. palankiai vertina operacijas, kurių, bendradarbiaudama su EULEX, ėmėsi Kosovo policija, siekdama sužlugdyti neteisėtą medienos ruošą visame Kosove; ragina atitinkamas valdžios institucijas ir teisėsaugos institucijas šalies šiaurėje ir pietuose stiprinti bendradarbiavimą siekiant kovoti su šiuo ir kitais nusikaltimais; o o
o
87. paveda Pirmininkei perduoti šią rezoliuciją Europos Vadovų Tarybos pirmininkui, Komisijai, Komisijos pirmininko pavaduotojui ir Sąjungos vyriausiajam įgaliotiniui užsienio reikalams ir saugumo politikai, valstybių narių vyriausybėms ir parlamentams bei Kosovo prezidentui, vyriausybei ir parlamentui.
(9)
2010 m. lapkričio 24 d. Europos Parlamento ir Tarybos direktyva 2010/75/ES dėl pramoninių išmetamų teršalų (taršos integruotos prevencijos ir kontrolės) (OL L 334, 2010 12 17, p. 17).